Oznámenie Komisie Európskemu parlamentu a Radu - Hodnotenie implementácie programu IDABC /* KOM/2006/0611 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 24.10.2006 KOM(2006) 611 v konečnom znení OZNÁMENIE KOMISIE EURÓPSKEMU PARLAMENTU A RADU Hodnotenie implementácie programu IDABC OZNÁMENIE KOMISIE EURÓPSKEMU PARLAMENTU A RADU Hodnotenie implementácie programu IDABC 1. ÚVOD Rozhodnutím Európskeho parlamentu a Rady (rozhodnutie o IDABC)[1] bol 1. januára 2005 spustený päťročný program vzájomnej súčinnosti pri poskytovaní paneurópskych eGovernment služieb pre verejnú správu, podnikateľské subjekty a občanov (program IDABC), ako nástupca programov IDA a IDA II. Účelom tohto oznámenia je predstaviť zistenia a odporúčania hodnotenia implementácie programu IDABC. Potreba realizovať toto hodnotenie vyplýva z článku 13 ods. 2 až 4 rozhodnutia o IDABC, v ktorom sa tiež vyžaduje od Európskej komisie, aby postúpila výsledky hodnotenia Európskemu parlamentu a Rade vo veľmi skorej fáze realizácie programu s cieľom zabezpečiť, aby sa Komisia, ako súčasť hodnotenia, vyjadrila ku konzistentnosti súm na roky 2007 – 2009 s finančnými výhľadmi. Oneskorená dohoda o finančných výhľadoch na roky 2007 – 2013 neumožnila Komisii predstaviť výsledky hodnotenia v tom čase, ako to bolo naplánované v rozhodnutí o IDABC. Komisia však môže teraz predložiť výsledky a potvrdiť, že finančný rámec plánovaný na roky 2007 – 2009 v rozhodnutí o IDABC je v súlade s finančnými výhľadmi a je zahrnutý vo finančnom plánovaní. Hodnotenie vykonala Komisia s pomocou tímu nezávislých expertov z konzultačnej spoločnosti. Predstavitelia útvarov Komisie a členských štátov prispeli k metodike a záverom prostredníctvom riadiacej skupiny Komisie a poradnej skupiny národných expertov, ako aj prostredníctvom riadiaceho výboru IDABC (PEGSCO). Úplná hodnotiaca správa konzultačnej spoločnosti je k dispozícii online na http://ec.europa.eu/idabc/en/document/5707/3. Hodnotenie bolo do značnej miery pozitívne a opísalo program IDABC ako program s celkovo veľmi vysokou kvalitou. Zdôrazňuje sa v ňom však niekoľko nedostatkov, ktoré sa odporúčajú vziať do úvahy pri ďalšej implementácii programu. 2. SÚVISLOSTI Cieľom programu IDABC je identifikovať, podporiť a propagovať rozvoj a vytvorenie paneurópskych eGovernment služieb a interoperabilných telematických sietí, na ktorých sú tieto služby založené. Je navrhnutý tak, aby pomohol dosiahnuť ciele stanovené v oblasti eGovernment prostredníctvom: - pokračujúcej podpory zavádzania informačných technológii do oblastí politík, predovšetkým tam, kde tomu napomáhajú právne predpisy, - budovaním spoločnej infraštruktúry pre cezhraničné informačné výmeny medzi verejnými správami na účely zabezpečenia efektívnej komunikácie, - podnecovaním vzniku nových služieb pre podnikateľské subjekty a občanov. Na tento účel poskytuje program IDABC financovanie činností spadajúcich do dvoch kategórii, a to projekty spoločného záujmu a horizontálne opatrenia, ktoré sú vymenované v otvorenom pracovnom programe IDABC, ku ktorým prijíma Komisia aspoň raz ročne a po konzultácii s PEGSCO zmeny a doplnenia. Projekty spoločného záujmu sú činnosti v oblastiach politík Európskej únie, ktoré sa týkajú zavedenia alebo zlepšenia paneurópskych eGovernment služieb na podporu verejnej správy, podnikateľských subjektov a občanov. Takéto činnosti, ktoré sa zaoberajú požiadavkami európskych politík a zlepšujú spoluprácu medzi verejnými správami v celej Európe, sú implementované sektormi zodpovednými za rôzne oblasti politiky EÚ, napr. generálnymi riaditeľstvami a obyčajne sú monitorované sektorovými výbormi. Projekty spoločného záujmu, ktoré sa začali na základe programu, sú podrobne opísané v pracovnom programe IDABC[2]. Horizontálne opatrenia sú činnosti vytvorené na podporu projektov spoločného záujmu a eGovernmentu všeobecne. Predovšetkým ide o poskytovanie a prevádzku služieb súvisiacich s infraštruktúrou , určených pre sektor verejných služieb v Spoločenstve. V rámci takýchto služieb sa poskytujú a prevádzkujú technologické a softvérové riešenia; patria k nim sieťové služby, middleware služby, bezpečnostné služby a usmernenia. Okrem toho sa na základe týchto opatrení zavádza, umožňuje a riadi poskytovanie horizontálnych paneurópskych eGovernment služieb podnikom a občanom v Európe, vrátane príslušných aspektov súvisiacich s organizáciou a spoluprácou. Horizontálne opatrenia, ktoré sa začali na základe programu, sú podrobne opísané v pracovnom programe IDABC[3]. Horizontálne opatrenia sú väčšinou implementované jednotkou IDABC. 3. METODIKA Hodnotenie sa opieralo o početné metódy prieskumu, a to o teoretický výskum, online prieskum, pohovory ako aj prípadové štúdie zahrňujúce širokú škálu zainteresovaných strán, spolu takmer 300 predstaviteľov sektorových výborov, PEGSCO a útvarov EÚ. 4. HODNOTENÉ OBLASTI A OTÁZKY Hodnotenie sa zameralo na nasledovných päť oblastí: - Relevantnosť : do akej miery sú ciele a činnosti programu IDABC relevantné vo vzťahu k vyvíjajúcim sa potrebám a prioritám tak na národnej úrovni ako aj na úrovni EÚ, predovšetkým k potrebám a prioritám vyplývajúcim z pokračujúcich diskusií týkajúcich sa i2010 a všeobecnejšie k tým, ktoré sú stanovené lisabonskými cieľmi? - Účinnosť : ako hospodárne sa rôzne vstupy a činnosti premieňajú na výstupy a výsledky? Ktoré aspekty programu sú najúčinnejšie alebo najmenej účinné, najmä z pohľadu zmobilizovaných zdrojov? - Efektívnosť : ako ďaleko sú výsledky a dosahy programu IDABC v procese dosahovania svojich konkrétnych a všeobecných cieľov? Sú niektoré aspekty viac alebo menej efektívne v porovnaní s ostatnými, a ak áno, aké poučenia z toho vyplývajú? - Prospešnosť : aké sú dosiahnuté a očakávané výsledky a dosahy činností programu IDABC v porovnaní s potrebami cieľových populácií? Do akej miery môžu prijaté opatrenia zlepšiť prospešnosť programu a aké by tieto opatrenia mali byť? - Koherentnosť : Do akej miery tvoria tieto činnosti časť holistického prístupu v rámci programu a ako nakoľko sa dosahujú synergie medzi činnosťami programu a inými činnosťami Spoločenstva v oblasti paneurópskych eGovernment a infraštruktúrnych služieb? Okrem špecifických otázok týkajúcich sa týchto hodnotených oblastí, boli nastolené tri prierezové otázky súvisiace s(-o): - súčasným stavom pokroku činností financovaných v rámci programu IDABC a - koordináciou a zapojením členských štátov, - tým, do akej miery boli odporúčania záverečného hodnotenia programu IDA II splnené pri implementácii programu IDABC. 5. ZISTENIA 5.1. Relevantnosť Všetky údaje zozbierané na účely hodnotenia poukazujú na veľmi uspokojivú úroveň relevantnosti programu IDABC. Hodnotením sa zistilo, že ciele a plánované činnosti programu IDABC sú plne v súlade s potrebami a prioritami určenými na úrovni EÚ lisabonskými cieľmi. Program IDABC vo všeobecnosti priamo prispieva k širším cieľom, akými sú napríklad podporovanie inovácií a využívanie IKT, ako aj k špecifickejším cieľom, akými sú vytváranie mobilnejšej pracovnej sily, napr. poskytovaním informačných služieb podporujúcich cezhraničnú mobilitu. IDABC však predstavuje aj nepriamy prínos zvyšovaním účinnosti výmeny údajov medzi členskými štátmi a odstraňovaním administratívnych obmedzení pre podniky a občanov. Dospelo sa tiež k záveru, že relevantnosť je očividne jedna z hlavných záujmov, ktoré zaujímajú zainteresované strany programu IDABC a ktorú sa pokúšajú aktívne dosiahnuť rôznymi komplementárnymi spôsobmi na rozličných úrovniach. 5.2. Účinnosť Hodnotenie uvádza, že hĺbková analýza účinnosti je v tomto štádiu predčasná, berúc do úvahy všeobecnú a pochopiteľne nízku úroveň pokroku programu v tomto skorom štádiu. Zatiaľ nie sú viditeľné ani merateľné žiadne reálne výsledky alebo dosahy. Štúdia však predsa len hypoteticky a na základe údajov zozbieraných v prieskume hodnotí spôsob využívania zdrojov na účely implementovania činností ako uspokojivý z hospodárskeho hľadiska. 5.3. Efektívnosť Program IDABC je stále ešte v počiatočnom štádiu a preto nie je možné uskutočniť podrobné posúdenie výhod, ktoré program IDABC prinesie Spoločenstvu. Napriek tomu je možné urobiť hypotézy týkajúce sa budúceho vývoja činností. Podľa hodnotenia väčšina projektov spoločného záujmu pravdepodobne splní očakávania podľa harmonogramu, zatiaľ čo sa očakáva, že horizontálne opatrenia budú potrebovať buď dodatočnú pomoc alebo predĺžené časové obdobia, najmä kvôli neskorému začiatku, zdĺhavým postupom a nedostatku personálu. Avšak podľa dôkazov pochádzajúcich z prípadových štúdií, tak projekty spoločného záujmu ako aj horizontálne opatrenia pravdepodobne dosiahnu priaznivé úrovne efektívnosti. 5.4. Prospešnosť Podľa názorov vyjadrených počas pohovorov, eGovernment služby poskytované programom IDABC sú pokladané za jedinečné, keďže žiadny iný program ani iniciatíva neuspokojuje rovnakým spôsobom potrebu spoločných paneurópskych telematických rozhraní vo verejných správach. Najmä členské štáty, ktoré vstúpili do EÚ v poslednej vlne rozšírenia, sú mimoriadne spokojné s poskytovanými službami, v neposlednom rade preto, že program IDABC im ponúka spôsob zlepšenia ich vlastných telematických infraštruktúr a služieb. Inak povedané, v hodnotení sa prichádza k záveru, že činnosti, základný prístup a postupy programu IDABC dokazujú úmyselné snahy zamerané na uspokojenie očakávaní členských štátov a priorít stanovených na európskej úrovni. Respondenti prieskumu pokladajú európske verejné správy na všetkých úrovniach za hlavných cieľových príjemcov výhod vyplývajúcich z činností IDABC, podnikateľské subjekty za druhých a občanov za tretích hlavných cieľových príjemcov. Podniky a občania nie sú však v súčasnosti celkovo oslovované tak často, ako správy. Zdá sa, že zainteresované strany nemajú zhodný názor na to, či sú správy vhodnou a vyhovujúcou cieľovou skupinou alebo či by sa malo zvýšiť úsilie na uspokojenie potrieb podnikov a občanov. 5.5. Koherentnosť Teoretický výskum, pohovory a názory vyjadrené prostredníctvom prieskumu zhodne poukazujú na dobrú úroveň internej koherentnosti medzi opatreniami podporovanými programom IDABC. Činnosti IDABC prispievajú k dosahovaniu cieľov programu na základe holistického prístupu. V hodnotení sa konštatuje, že koherentnosť programu s ostatnými činnosťami Spoločenstva v oblasti paneurópskych eGovernment a infraštruktúrnych služieb, t.j. externá koherentnosť, si vyžaduje väčšiu pozornosť. Napriek tomu, že viaceré zainteresované strany sa stále viac snažia o rozvoj komplementárnosti pri riešení podobného typu otázok, niekedy ešte stále nie je jasné, do akej miery sa počíta s inými programami, najmä na úrovni špecifických činností. 5.6. Súčasný stav pokroku činností financovaných v rámci programu IDABC V prvom štvrťroku 2006 sa v rámci programu IDABC skutočne začalo celkovo asi 50 % činností zahrnutých do pracovného programu. Percentuálny podiel bol mierne vyšší v prípade projektov spoločného záujmu, v porovnaní s horizontálnymi opatreniami. Okrem toho činnosti, ktoré sa skutočne začali, boli ešte v počiatočnom štádiu rozvoja. Avšak v hodnotení sa prichádza k záveru, že plánované paneurópske eGovernment služby programu IDABC, ktoré sa buď začali načas alebo boli prenesené z programu IDA II, sa rozvíjajú, implementujú a využívajú. 5.7. Koordinácia a zapojenie členských štátov Zavedenie národného koordinovaného a konsolidovaného prístupu k projektom spoločného záujmu v členských štátoch sa zdá byť na základe názorov vyjadrených v pohovoroch a v prieskume dosť kontroverzné pre určité kategórie zainteresovaných strán. Táto kontroverznosť vlastne vedie k všeobecnej úrovni nespokojnosti, čo sa týka schopnosti koordinovať názory medzi predstaviteľmi členských štátov v PEGSCO a v sektorových výboroch. V hodnotení sa však konštatuje, že niektoré členské štáty zaviedli špecifické a efektívne prostriedky na koordinovanie názorov členov PEGSCO a členov sektorových výborov. Na základe odpovedí členov sektorových výborov, sa v hodnotení tiež prichádza k záveru, že súčasná úroveň povedomia členov sektorových výborov, čo sa týka ich povinností, nie je konzistentná. 5.8. Miera, do akej sú splnené odporúčania záverečného hodnotenia programu IDA II pri implementácii programu IDABC Odporúčania programu IDA II boli k dispozícii až po prijatí rozhodnutia IDABC. Avšak, hlavne na základe výsledkov hodnotenia, väčšina z trinástich odporúčaní záverečného hodnotenia programu IDA II sa už buď zohľadnila alebo je v procese riešenia. Len tri z odporúčaní sú ešte stále plne platné; jedno z nich je však to, že sa musia uprednostniť tie činnosti, ktoré najviac prispievajú k splneniu cieľov a zámerov programu, čo predstavuje neustále znepokojenie pre každého programového manažéra. Nie sú implementované opatrenia, v ktorých sa navrhuje: - vytvoriť digitálny informačný nástroj s cieľom monitorovať a sledovať prebiehajúce a ukončené činnosti vo vzťahu ku kontrole súčasného dosahovania cieľov, účinkov a prínosov, ako aj vo vzťahu k zdôrazňovaniu finančných vplyvov a ich porovnávaniu s nákladmi, - vytvoriť komunikačný program, ktorý by bol zameraný na EÚ-15 takým istým spôsobom, ako to bolo v prípade nových členských štátov, s cieľom zabezpečiť začlenenie programu do pracovných metód a kľúčových usmernení/štruktúr. So zavedením priebežného pracovného programu v IDABC sa značne zredukovala potreba informačného nástroja na monitorovanie implementácie činností, keďže činnosti sa pravidelne porovnávajú s položkami pracovného programu, ktoré odrážajú stav činností ako aj plánovanie do budúcna, a keďže finančné prostriedky na ďalšie fázy sa uvoľňujú až po dosiahnutí kľúčových cieľov. V tom istom čase sa zaviedlo každoročné predkladanie správ o implementácii programu a povinné posudzovanie každej činnosti do jedného roku po jej implementácii. Okrem toho sa v záujme zvýšenia účinnosti pridelených finančných prostriedkov vyžaduje opakované využívanie zložiek programu do najväčšej možnej miery. Komisia bude pokračovať v monitorovaní vývoja s cieľom zabezpečiť maximalizáciu prínosu. Komisia bude pokračovať v práci so zástupcami členských štátov v PEGSCO, aby sa zabezpečilo začlenenie a využívanie programu prostredníctvom zamerania sa na činnosti, ktoré sa týkajú potrieb určených v spolupráci s členskými štátmi a odvetviami. 6. ZÁVERY A ODPORÚčANIA Hodnotenie implementácie programu IDABC viedlo k niekoľkým záverom a z nich vyplývajúcim odporúčaniam. 6.1. Načasovanie hodnotenia Pre hodnotenie, ktoré má štatút predbežného hodnotenia, bolo ťažké skúmať prvé účinky programu, keďže program je vlastne ešte stále vo veľmi skorom štádiu. V hodnotení sa konštatuje, že porovnateľné problémy s načasovaním sa vyskytli už v súvislosti s predchádzajúcimi hodnoteniami programov IDA, čo samo o sebe spôsobuje, že tvorba ako aj použitie výsledkov hodnotenia sú suboptimálne. Odporúčanie 1 Väčšia pozornosť sa musí venovať načasovaniu hodnotení. Keďže dodržiavanie kalendára v rozhodnutí IDABC je povinné, v prípade budúcich programov by sa v rozhodnutí malo uvažovať o vyššom stupni flexibility, čo sa týka načasovania hodnotení, v dôsledku čoho by mohol program viac čerpať výhody z výsledkov hodnotenia. Komisia si je vedomá toho, že súčasné predbežné hodnotenie sa uskutočnilo príliš skoro na to, aby prinieslo užitočné výsledky, a v prípade následného programu bude navrhovať, aby sa predbežné hodnotenie uskutočňovalo ako strednodobé hodnotenie, ako tomu bolo v prípade pôvodného návrhu Komisie o programe IDABC. 6.2. Organizovanie implementácie programu Ťažkosti, ktorým bolo treba čeliť počas implementácie hodnotenia, predovšetkým v súvislosti s opisom celkovej štruktúry z pohľadu skupín zainteresovaných strán a ich vzťahov, odhalili vnútornú zložitosť celkovej organizácie programu, najmä v prípade projektov spoločného záujmu. Kontroverzné vnímanie koordinácie a zapojenia členských štátov taktiež podčiarkuje tento problém. Konkrétne sa v hodnotení prichádza k záveru, že sektorové výbory a manažéri si musia byť plne vedomí svojich úloh a zároveň sa musí zabezpečiť vyšší stupeň spolupráce medzi členmi PEGSCO a členmi sektorových výborov. Odporúčanie 2 Komisia musí zabezpečiť, aby všetci aktéri poznali svoju úlohu v implementačnom procese. V hodnotení sa navrhuje, aby sa pripravili organizačné diagramy a aby sa adekvátne rozšírili operačné opisy úloh prispievateľov, predovšetkým v prípade projektov spoločného záujmu. Komisia bude v spolupráci s členskými štátmi zastúpenými v PEGSCO a odvetviami zastúpenými v medziútvarovej skupine zriadenej podľa programu IDABC pokračovať v činnosti zameranej na zabezpečenie toho, aby si boli všetci aktéri vedomí svojich úloh a zodpovedností v implementačnom procese. 6.3. Integrácia vyvíjajúcich sa potrieb užívateľov do programu V hodnotení sa konštatuje, že program IDABC, tak ako jeho predchodca, bol správne prispôsobený vyvíjajúcim sa prioritám európskej politiky. Toto úsilie je pozitívne hodnotené zo strany členských štátov, ktoré sa zdajú byť spokojné s poskytovanými službami. Avšak berúc do úvahy skoré štádium realizácie programu, nie všetky realizačné štúdie, ktoré boli plánované na úrovni projektu, sa už implementovali, a preto stále prebieha dolaďovanie programu z hľadiska jeho prispôsobenia potrebám cieľových populácií. Odporúčanie 3 Na účely získania a rozšírenia špecifických a aktualizovaných informácií o potrebách užívateľov by sa malo vyvinúť úsilie na strategickej úrovni programu. V hodnotení sa navrhuje, aby sa oslovili členovia PEGSCO, keďže sú dôležitým zdrojom vedomostí o potrebách na národnej aj medzinárodnej úrovni a zároveň, aby sa zorganizovali stretnutia, na ktorých si budú vymieňať vedomosti a ktoré im umožnia vymieňať si získané skúsenosti a ponaučenia s predstaviteľmi iných členských štátov ako aj inštitúcií EÚ. Môžu sa tiež syntetizovať a rozšíriť údaje z projektových realizačných štúdií. V spolupráci so zástupcami členských štátov v PEGSCO a odvetviami bude Komisia pokračovať v upresňovaní oblastí záujmu dohodnutých s členskými štátmi a potvrdených v „Akčnom pláne i2010 eGovernment: Urýchlenie elektronickej verejnej správy v Európe v prospech všetkých[4]“ so zreteľom na podporu rozvoja paneurópskych eGovernment služieb, pričom bude spolupracovať s podskupinou pre eGovernment skupiny na vysokej úrovni i2010 zriadenej v súvislosti s Akčným plánom i2010 eGovernment. 6.4. Horizontálne opatrenia a ľudské zdroje Hoci je program IDABC ešte stále v počiatočnom štádiu, z výsledkov tohto hodnotenia je možné extrapolovať určité hypotézy, týkajúce sa budúceho vývoja činností. Zatiaľ čo sa momentálne predpokladá, že väčšina projektov spoločného záujmu bude pravdepodobne dodaná podľa harmonogramu, očakáva sa, že horizontálne opatrenia budú potrebovať buď dodatočnú pomoc alebo predĺžené časové obdobia, najmä kvôli neskorému začiatku, zdĺhavým postupom a nepriaznivému pomeru medzi činnosťami a personálom. Odporúčanie 4 Počas implementácie programu, najmä v prípade horizontálnych opatrení, by sa malo prísne sledovať, do akej miery sú činnosti programu IDABC v súlade s dohodnutými medzníkmi. V tejto súvislosti podčiarkuje hodnotenie potrebu zaviesť v riadení horizontálnych opatrení vyrovnanejší pomer medzi činnosťami a personálom tak vo vzťahu k programu IDABC ako aj k akémukoľvek nasledujúcemu programu. V tretej revízii pracovného programu IDABC prijatej 14. 8. 2006[5] Komisia upravila medzníky a lehoty tak, aby sa zohľadnili meškania, ktoré nastali počas prvého roku programu, a súčasný pomer činnosti/zamestnanci. Komisia bude pokračovať v monitorovaní dodržiavania dohodnutých lehôt a medzníkov a v prípade potreby prijímať opatrenia. 6.5. Skĺbenie programov ES súvisiacich s eGovernment V programe IDABC sa poukazuje na vysokú úroveň vnútornej koherencie: jeho činnosti prispievajú k dosiahnutiu cieľov programu podľa holistického prístupu, zabezpečujúc dobrú koordináciu v rámci programu. Na druhej strane, treba venovať viac pozornosti koherencii medzi programom IDABC a inými činnosťami Spoločenstva v oblasti paneurópskych eGovernment a infraštruktúrnych služieb. Hoci sa rôzne zainteresované strany stále viac snažia vyvinúť komplementárnosť, niekedy nie je jasné, do akej miery sa pri riešení podobného typu problémov berú do úvahy iné programy. Odporúčanie 5 Mal by sa vykonať strategický posudok väzieb medzi rozličnými programami EÚ, v rámci ktorých ES rozvíja interoperabilné eGovernment iniciatívy na účely zlepšenia medziprogramového procesu vzdelávania a synergií. Výsledky takéhoto strategického posudku by mali viesť k špecifikácii strategických pozícií a vzťahov medzi programami ES súvisiacimi s eGovernmentom. V súvislosti s vytvorením Akčného plánu i2010 eGovernment Komisia zabezpečuje optimálne využívanie zdrojov a odborných vedomostí, ktoré sú v rámci jednotlivých programov k dispozícii, vytvára synergie medzi rôznymi programami EÚ v oblasti eGovernmentu prostredníctvom delenia úloh, koordinácie a spolupráce. Okrem toho s očakávaným prijatím návrhu Komisie týkajúceho sa rozhodnutia Európskeho parlamentu a Rady, ktorým sa zavádza rámcový program pre konkurencieschopnosť a inovácie (2007-2013)[6], sa zavedie podporný program pre politiku IKT, do ktorého sa postupne začlenia rôzne existujúce programy v oblasti eGovernmentu (eContent+, eTEN, Modinis). Zároveň Komisia skúma spôsoby, ako dosiahnuť, aby zavedené programové riešenia eGovernment boli nezávislé, definovaním mechanizmov na zabezpečenie ich finančnej a operačnej udržateľnosti v súlade s požiadavkami rozhodnutia o IDABC, pričom sa usiluje o zabezpečenie synergií a zvýšenie nákladovej efektívnosti. Pomocou ďalšieho posilňovania koordinácie a integrácie bude Komisia pokračovať v zdokonaľovaní vzdelávania a synergií v rámci programov. 7. ZÁVERY Hoci sa v hodnotení zdôrazňuje niekoľko nedostatkov, ktoré treba vziať do úvahy pri ďalšej implementácii programu IDABC, do veľkej miery sa prichádza k pozitívnemu záveru, aj keď sa konštatuje, že podrobný posudok programu IDABC je v súčasnom skorom štádiu implementácie dosť predčasný. Ako je uvedené, Komisia bude venovať maximálnu pozornosť odporúčaniam tohto hodnotenia. [1] Rozhodnutie Európskeho parlamentu a Rady 2004/387/ES z 21. apríla 2004 o vzájomnej súčinnosti pri poskytovaní paneurópskych eGovernment služieb pre verejnú správu, podnikateľské subjekty a občanov (IDABC), Ú.v. ES 144, 30.4.2004 (viď Ú. v. EÚ L 181, 18.5.2004, s. 25), http://eur-lex.europa.eu/LexUriServ/site/en/oj/2004/l_181/l_18120040518en00250035.pdf. [2] K/2006/3606, pozri http://ec.europa.eu/idabc/en/document/5101. [3] K/2006/3606, pozri http://ec.europa.eu/idabc/en/document/5101. [4] KOM(2006) 173 konečné znenie, pozri http://europa.eu.int/information_society/activities/egovernment_research/doc/highlights/comm_pdf_com_2006_0173_f_en_acte.pdf. [5] K/2006/3606, pozri http://ec.europa.eu/idabc/en/document/5101. [6] KOM(2005) 121 konečné znenie, pozri http://ec.europa.eu/enterprise/enterprise_policy/cip/docs/com121_en.pdf.